b"\n_START_ARTICLE_\nTr\xc5\xbea\xc5\xa1ki udarni bataljon\n_START_SECTION_\nZgodovina\n_START_PARAGRAPH_\nTr\xc5\xbea\xc5\xa1ki udarni bataljon, ital. Battaglione d'Assalto Trieste je bil ustanovljen 12. oktobra 1943 na Lokvici v okviru Kosovelove brigade iz borcev italijanske narodnosti z obmo\xc4\x8dja Tr\xc5\xbei\xc4\x8da in Ronk, ki so po jesenski nem\xc5\xa1ki ofenzivi na Primorskem ostali v partizanih; vanj so se vklju\xc4\x8dili tudi drugi Italijani in ube\xc5\xbeniki iz fa\xc5\xa1isti\xc4\x8dne vojske. V za\xc4\x8detku je imel 2 in nato 3 \xc4\x8dete. Operativno je deloval na Krasu in v spodnji Vipavski dolini. Borci bataljona so v majhnih skupinah opravili nekaj bojnih akcij kot npr. po\xc5\xbeig letal na letali\xc5\xa1\xc4\x8du pri Ronkah 5. februarja 1944 in imeli nekaj bojev z nem\xc5\xa1kimi in italijanskimi fa\xc5\xa1isti\xc4\x8dnimi oddelki kot npr. pri naseljih Jamlje (ital. Jamaino) 19. novembra 1943 in Skopo 26. februarja 1944. Po odhodu Kosovelove brigade s Krasa je bil Tr\xc5\xbea\xc5\xa1ki udarni bataljon dodeljen Ju\xc5\xbenoprimorskemu odredu, konec marca 1944 pa podrejen \xc5\xa1tabu 9. korpusa in preme\xc5\xa1\xc4\x8den na obmo\xc4\x8dje \xc4\x8cepovana; nato pa so iz njega 5. aprila 1944 ustanovili Tr\xc5\xbea\xc5\xa1ko udarno brigado Garibaldi. Komandant bataljona je bil Remo Langomarsino, politi\xc4\x8dna komisarja pa Camillo Donda in Mario Abram."